Марко Ганчев
Слънчоглед и банда

chitanka.info

Панчо с длан стъклото бърше,

Панчо вика с глас висок:

— Спри колата, щом се свърши

слънчогледовия блок.

Искам там да видя, тате,

кой командва слънчогледа

тъй, че без да се поклати,

все към слънцето да гледа.

Ей това е то команда —

цяла нива като жива.

А в квартала мойта банда

много-много я не бива.

Тоя гълъбите зяпа,

оня сандвича си вади.

Не е банда, ами ряпа,

дето дядо белобради…

— Панчо, слънчогледът няма

ни водач, ни командир,

но си има цел голяма:

следва слънцето безспир.

А пък ти на твойта банда

цел такава май не даде,

та дори и без команда

да върви към нея. Ха̀ де!

— Мен да следват — офицера

най-разумен и най-смел, —

мога ли да им намеря

по-добра от тая цел?

Панчо блъска си главата

над задачата коварна.

Доста тихо бе в колата.

Лесно стигнахме до Варна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.